รัฐบาลเก็บรายได้ 4 เดือนแรกปีงบ59เกินเป้า
ผลการจัดเก็บรายได้รัฐบาลสุทธิในช่วง 4 เดือนแรกของปีงบประมาณ 2559 สูงกว่าเป้าหมาย 5.43 หมื่นล้านบาท
24 ก.พ. 2559

ผลการจัดเก็บรายได้รัฐบาลสุทธิในช่วง 4 เดือนแรกของปีงบประมาณ 2559 สูงกว่าเป้าหมาย 5.43 หมื่นล้านบาท 
เมื่อวันที่ 24 ก.พ. นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.)เปิดเผยว่า ผลการจัดเก็บรายได้รัฐบาลสุทธิในช่วง 4 เดือนแรกของปีงบประมาณ 2559  จัดเก็บได้ 7.42 แสนล้านบาท สูงกว่าประมาณการ 5.43 หมื่นล้านบาท หรือ 7.9% สูงกว่าช่วงเดียวกันปีที่แล้ว 11.1%  โดยการนำส่งรายได้ของหน่วยงานอื่นสูงกว่าประมาณการ 5.72 หมื่นล้านบาท การจัดเก็บภาษีเงินได้บุคคลธรรมดาสูงกว่าประมาณการ 3,680 ล้านบาท และการจัดเก็บภาษีสรรพสามิตรถยนต์สูงกว่าประมาณการ 3,680 ล้านบาท 
นายกฤษฎา กล่าวว่า การจัดเก็บรายได้ของกรมสรรพสามิต และการจัดเก็บรายได้ของหน่วยงานอื่นยังคงสูงกว่าประมาณการ ในขณะที่ภาษีมูลค่าเพิ่มจากการบริโภคในประเทศยังคงขยายตัวเมื่อเทียบกับช่วงเดียวกันปีก่อนส่งผลให้การจัดเก็บรายได้รัฐบาลสุทธิในช่วง 4 เดือนแรกของปีงบประมาณ 2559 สูงกว่าเป้าหมาย โดยกระทรวงการคลังคาดว่า มาตรการกระตุ้นเศรษฐกิจต่าง ๆ และการเร่งลงทุนในโครงสร้างพื้นฐานจะช่วยให้เศรษฐกิจฟื้นตัวดีขึ้น ซึ่งจะส่งผลดีต่อการจัดเก็บรายได้รัฐบาลในช่วงที่เหลือของปีงบประมาณ